作者:呂巖
標題:又記
內容:數載樂幽幽，欲逃寒暑逼。不求名與利，猶恐身心役。苦志慕黃庭，殷勤求道跡。陰功暗心修，善行長日積。世路果逢師，時人皆不識。我師機行密，懷量性孤僻。解把五行移，能將四象易。傳餘造化門，始悟希夷則。服取兩般真，從頭路端的。烹煎日月壺，不離乾坤側。至道眼前觀，得之元咫尺。真空空不空，真色色非色。推倒玉葫蘆，迸出黃金液。緊把赤龍頭，猛將驪珠吸。吞歸臟腑中，奪得神仙力。妙號一黍珠，延年千萬億。同途聽我吟，與道相親益。未曉真黃芽，徒勞遊紫陌。把住赤烏魂，突出銀蟾魄。未省此中玄，常流容易測。三天應有路，九地終無厄。守道且藏愚，忘機要混跡。群生莫相輕，已是蓬萊客。